       MUNICIPIUL TIMIŞOARA                                 SERVICIUL DE TELECOMUNICAŢII

                        






    SPECIALE

Nr. ___________ din  ___________                       Nr. ___________ din ___________

PROCEDURĂ DE LUCRU 

pentru îndeplinirea protocolului 

nr. 665 din 15.11.2011- 23733 din 26.10.2011

PROIECT

 „Realizarea reţelei de comunicaţii prin fibră optică pentru infrastructura critică şi instituţiile de comandă şi control ale statului în Municipiul Timişoara” 

Părţile:
MUNICIPIUL TIMIŞOARA cu sediul în Timişoara, B-dul C.D. Loga nr.1, cod fiscal 14756536, cont nr. RO89TREZ62124510220XXXXX deschis la Activitatea de Trezorerie şi Contabilitate Publică a Municipiului Timişoara, reprezentat legal prin domnul dr. ing. Nicolae Robu  – Primar, denumit în continuare PMT, pe de o parte

şi

SERVICIUL DE TELECOMUNICAŢII SPECIALE, cu sediul în Bucureşti, Str. Splaiul Independenţei nr.323A, sector 6, Bucureşti, cod fiscal 4267230, cont nr. RO4TREZ70023610120XXXXX deschis la Activitatea de Trezorerie şi Contabilitate Publică a Municipiului Bucureşti,  reprezentat prin Director  Gl. ing. MARCEL OPRIŞ,  denumit în continuare S.T.S., pe de altă parte,
în conformitate cu prevederile articolului 3 din capitolul 3 – Proceduri de lucru al Protocolului nr. 665 din 15.11.2011- 23733 din 26.10.2011, denumit în continuare Protocol, stabilesc de comun acord următoarele:

Capitolul I

OBIECTUL PROCEDURII

Art. 1 
Obiectul prezentei proceduri îl constituie stabilirea cadrului pentru cooperarea dintre STS şi PMT în vederea realizării proiectului  „Realizarea reţelei de comunicaţii prin fibră optică pentru infrastructura critică şi instituţiile de comandă şi control ale statului în Municipiul Timişoara”, finanţat de Primăria Municipiului Timişoara.
Art. 2 

Structurile de specialitate destinate să pună în aplicare prevederile prezentei proceduri sunt unităţile tehnice din structura centrală a STS, unităţile tehnice din structura teritorială, precum şi echipa de implementare a proiectului din cadrul PMT.

Art. 3 

(1) Pe infrastructura realizată de către părţi în conformitate cu Propunerea tehnică din Anexa 1 la prezenta Procedură de lucru, inclusiv anexele acesteia (1.1-1.3 si 1.1.1 – 1.1.6) şi cu obligaţiile părţilor detaliate în Capitolul II al prezentei proceduri,  se va realiza punerea în funcţiune a proiectului  „Realizarea reţelei de comunicaţii prin fibră optică pentru infrastructura critică şi instituţiile de comandă şi control ale statului în Municipiul Timişoara”, constând în servicii de comunicaţii specificate în Anexa 2 la prezenta Procedură de lucru.
(2) În cazul în care PMT va solicita şi alte tipuri de servicii de comunicaţii sau de tehnologia informaţiei, STS va da curs solicitării în urma unei analize privind resursele de care dispune şi încheierii unei noi proceduri.

(3) Părţile hotărăsc, de comun acord, în conformitate cu graficul activităţilor din cadrul cererii de finanţare aferente proiectului aprobat, asupra oportunităţilor şi modalităţilor de utilizare/valorificare a capacităţilor disponibile din infrastructura comună, realizată de către părţi în scopul îndeplinirii Protocolului.

(4) Părţile cooperează pentru asigurarea tuturor condiţiilor tehnice necesare instalării echipamentelor şi accesului la sursele de alimentare cu energie electrică, în scopul furnizării serviciilor de comunicaţii, solicitate fără perceperea de taxe, costuri sau  chirii pentru utilizarea spaţiilor si a resurselor de energie electrică ce aparţin părţilor.

(5) STS va încheia cu PMT un proces-verbal semnat de reprezentanţii ambelor părţi, pentru punerea/scoaterea în/din funcţiune sau modificarea fiecărui serviciu de comunicaţii, pentru fiecare locaţie. Data semnării procesului-verbal va fi considerată dată începerii/încetării prestării serviciilor de comunicaţii. 

Capitolul II
OBLIGAŢIILE PĂRŢILOR

Art. 4 

STS, prin unităţile de profil din compunerea sa, are următoarele obligaţii:

(1) asigură asistenţă tehnică de specialitate la recepţia lucrărilor de instalare şi racordare la reţeaua de energie electrică şi la reţeaua dedicata de comunicaţii a proiectului „Realizarea reţelei de comunicaţii prin fibră optică pentru infrastructura critică şi instituţiile de comandă şi control ale statului în Municipiul Timişoara”, precum şi servicii de asistenţă tehnică pentru toate fazele de desfăşurare a proiectului;
(2) pune la dispoziţie, cu titlu gratuit,  canalizaţia disponibilă  aflată în administrarea STS, pe traseele de fibră optică care se vor instala  pentru conectarea proiectului  „Realizarea reţelei de comunicaţii prin fibră optică pentru infrastructura critică şi instituţiile de comandă şi control ale statului în Municipiul Timişoara” la reţeaua de comunicaţii,  conform anexei 1.2; 

(3) instalează şi pune în funcţiune  echipamentele de comunicaţii din POP-urile STS implicate în proiect, care vor fi  puse la dispoziţie de Primăria Municipiului Timişoara, STS răspunzând de ele în calitate de custode;
 
(4) administrează infrastructura de comunicaţii, în scopul asigurării unei calităţi corespunzătoare a serviciilor, conform acordului specific (Service Level Agreement - SLA) din Anexa 3 la prezenta Procedură de lucru;
(5) informează Primăria Municipiului Timişoara cu privire la punctele terminale ale conexiunii, precum şi cu privire la specificaţiile tehnice ale serviciilor de comunicaţii de buclă locală necesar a fi achiziţionate de  către Primăria Timişoara din resurse bugetare proprii, în cazul în care unele din obiective nu pot fi conectate prin instalarea reţelei de comunicaţii;
(6) efectuează recepţia serviciilor de comunicaţii de buclă locală prin întocmirea de procese-verbale de punere în funcţiune a serviciilor, pe baza solicitării primite de la  Primăria Municipiului Timişoara; 
(7) efectuează predarea/primirea echipamentelor achiziţionate de PMT pe baza încheierii unui contract de împrumut de folosinţă între PMT şi STS, iniţiat de către PMT;
(8) iniţiază încheierea unui contract de împrumut de folosinţă între STS şi PMT, în situaţia în care STS instalează echipamente proprii în spaţiile PMT;
(9) organizează un punct de contact pentru anunţarea deranjamentelor;
(10) desemnează un specialist din cadrul STS, care va avea calitatea de expert cooptat, pe lângă  comisia de evaluare a ofertelor din PMT, în cadrul procedurii de achiziţie publică organizată de PMT privind contractul de furnizare şi montare echipamente în cadrul proiectului „Realizarea reţelei de comunicaţii prin fibră optică pentru infrastructura critică şi instituţiile de comandă şi control ale statului în Municipiul Timişoara”;
(11) în cazul în care pentru furnizarea serviciilor prevăzute de prezenta procedura 

se impune achiziţionarea de servicii din piaţa de telecomunicaţii, STS neputând să asigure resursele respective, STS contractează serviciile de buclă locală necesare furnizării serviciilor proprii, de la furnizorii cu care are încheiate acorduri-cadrul sau contracte în acest sens. STS  va informa beneficiarul şi va contracta servicii de buclă locală la solicitarea expresă a beneficiarului.

În acest sens, STS transmite către furnizorii proprii de servicii de buclă locală solicitări de punere în funcţiune a serviciilor de buclă locală numai în urma primirii solicitărilor de servicii trimise de PMT. Termenul de punere în funcţie a serviciilor este agreat de comun acord între STS şi PMT.

(12) anterior achiziţionării serviciilor de buclă locală de pe piaţa publică, STS va informa PMT cu privire la costurile lunare ale acestora, în vederea aprobării acestor costuri de către beneficiar şi va transmite lunar către PMT decontul privind cheltuielile cu serviciile de de buclă locală, în termen de cel mult 3 zile lucrătoare de la primirea facturii de la operatorul de telecomunicaţii cu care STS are încheiate contractele de furnizare de servicii de comunicaţii de buclă locală. Primăria va lua toate măsurile pentru asigurarea bugetului necesar suportării acestor costuri.

Art. 5 

PMT are următoarele obligaţii: 
(1)  Dacă va fi necesar, PMT are obligaţia de a deconta serviciile de comunicaţii de buclă locală achiziţionate de către STS de pe piaţa publică în scopul conectării punctelor de lucru (sediilor) PMT la punctul/punctele de prezenţă tehnică din care sunt distribuite serviciile de comunicaţii furnizate de STS către PMT, la preţul de achiziţie. 
(2) realizează investiţia necesară pentru crearea infrastructurii de fibră optică destinate conectării intersecţiilor semaforizate şi predarea acestei infrastructuri de comunicaţii către STS, în scopul administrării;
(3) achiziţionează echipamentele de comunicaţii necesar a fi instalate în POP - urile de conectare şi asigură predarea acestora către STS, în scopul administrării; 

(4) asigură accesul personalului şi autovehiculelor STS în amplasamentele proiectului;
(5) stabileşte de comun acord cu STS termenele de punere în funcţiune ale serviciilor, având în vedere respectarea termenelor de implementare ale proiectului aprobat, luând în considerare şi perioada necesară furnizorului/furnizorilor de servicii de comunicaţii de buclă locală pentru implementarea serviciilor ce revin acestora;
(6) asigură condiţiile tehnice şi logistice (amplasamente amenajate corespunzător pentru instalarea şi funcţionarea echipamentelor de comunicaţii) necesare instalării şi punerii în funcţiune, precum şi funcţionării serviciilor de comunicaţii, în conformitate cu specificaţiile tehnice cerute de echipamente;
(7) asigură respectarea condiţiile tehnice ale echipamentelor (echipamente de comunicaţii, camere video cu IP etc. achiziţionate în cadrul proiectului  „Trafic Management  şi Supraveghere Video” în Municipiul Timişoara, cu consilierea STS  în calitate de expert cooptat) necesare instalării şi punerii în funcţiune, precum şi funcţionării serviciilor de comunicaţii, în conformitate cu specificaţiile tehnice cerute de producătorii echipamentelor;
(8)  asigură, în calitate de proprietar al echipamentelor şi reţelelor achiziţionate prin proiect,  funcţionalitatea şi întreţinerea corespunzătoare a acestora; 
(9) dacă este cazul, PMT virează în contul STS nr. ____________ deschis la Trezoreria _______________sumele prevăzute în deconturile lunare transmise de STS, în termen de maxim 15 zile lucrătoare de la data transmiterii acestora;
(10) dacă este cazul, PMT suportă eventualele penalităţi datorate neplăţii la termen a deconturilor transmise, în limita penalităţilor de întârziere facturate STS de către operatorii de comunicaţii cu care STS are încheiate contractele de furnizare de servicii de comunicaţii de buclă locală.
Capitolul IV 
DISPOZIŢII FINALE
Art. 6 

(1) PMT aprobă prezenta procedură de lucru printr-o hotărâre a Consiliului Local al Municipiului Timişoara. Orice modificare a prezentei Proceduri de lucru se va face prin act adiţional semnat de cele două părţi.

(2) Părţile se obligă să asigure şi să păstreze confidenţialitatea tuturor datelor şi a informaţilor rezultate în urma activităţilor desfăşurate pe baza prezentei Procedurii de lucru, precum şi a oricăror alte activităţi desfăşurate de comun acord, pentru şi în legătură cu prevederile Protocolului.

(3) Informaţiile obţinute în timpul şi ca urmare a derulării Protocolului trebuie utilizate numai în scopul pentru care au fost comunicate şi nu pot fi divulgate niciunui terţ.

Art. 7 

Procedura de lucru este însoţită de următoarele anexe:
Anexa 1 - Propunerea tehnica, inclusiv anexele acesteia (1.1-1.4);

Anexa 2 - Servicii de comunicaţii;

Anexa 3 - Service Level Agreement – SLA.
Art. 8

Prezenta Procedură de lucru intră în vigoare la data aprobării ei prin hotărâre a Consiliului Local al Municipiului Timişoara şi îşi va produce efectele pe perioada de valabilitate a Protocolului nr. 665 din 15.11.2011- 23733 din 26.10.2011.

Prezenta Procedură de lucru s-a încheiat astăzi _________________ în două exemplare originale, câte unul pentru fiecare parte.

